Sunny Car Centerin pääomistaja Markku Ritaluoma on nostamassa miljoonakanteen perussuomalaisten kaupunginvaltuutettua vastaan. Hän katsoo tämän aiheuttaneen hankkeen kaatumisen.

Liikemies Markku Ritaluoma on vaatimassa vastuuseen kunnallispoliitikkoa, jonka hän katsoo olevan syyllinen Sunny Car Center -hankkeen kaatumiseen. RISTO KUNNAS

Ritaluoma katsoo, että perussuomalaisten kaupunginvaltuutettu Kari Ilkkala pyrki puheillaan järjestelmällisesti mustamaalaamaan ja tuhoamaan Hämeenlinnaan kaavaillun autokeskushankkeen.

Viimeisenä niittinä Ritaluoma pitää Hämeenlinnan kaupunginvaltuustolle osoitettua todistajalausuntoa. Sen mukaan Ilkkala olisi syöttänyt sambialaiselle verkkojulkaisulle tekaistun rahanpesuväitteen, jotta suomalaismedia löytäisi sen ja siteeraisi sitä. Lausunnon tukena on tekstiviesti, jonka sanotaan olevan Ilkkalan lähettämä.

Todistajalausunnon mukaan tämä tekstiviesti osoittaa kaupunginvaltuutettu Kari Ilkkalan junailleen tekaistun rahanpesu-uutisen sambialaismediaan.

Mitään näyttöä rahanpesusta ei koskaan saatu. Ritaluoman mukaan uutisointi aiheutti kuitenkin dominoefektin, jossa hankkeeseen mukaan lähteneet yritykset yksi toisensa jälkeen vetäytyivät.

Jättivaatimus

Todistajalausunnon allekirjoittaja oli hämeenlinnalainen freelance-kuvaaja Markku Wiik, joka kertoi, että Ilkkalan suunnitelma oli häivyttää ”vuodon” lähde, jotta Ilkkalaa tai perussuomalaisia ei voitaisi siitä epäillä. Wiik myös kertoi, että Ilkkala oli sanonut hänelle hoitaneensa asian ”niin hyvin, ettei siitä pysty narahtamaan”.

Hämeenlinnan kaupunki on nyt tehnyt asiasta tutkintapyynnön. Se haluaa poliisin selvittävän, onko Ilkkala vuotanut ulkopuolisille salaista tietoa koskien hankkeen sambialaisrahoitusta.

Myös Ritaluoma on tekemässä asiasta tutkintapyynnön.

– Juristini hoitavat asiaa, Ritaluoma totesi Iltalehdelle keskiviikkona.

Floridassa parhaillaan asuva Ritaluoma on myös käynnistämässä vahingonkorvauskanteen, jossa hän aikoo vaatia Ilkkalalta yli kymmenen miljoonan euron korvauksia.

– Kaksinumeroisesta luvusta on kysymys, hän sanoo.

”Ikävä prosessi”

Kari Ilkkala sanoo suhtautuvansa miljoonavaatimuksiin rauhallisesti.

– Minulla ei ole aavistustakaan siitä, miten tuo uutinen sinne (Sambiaan) oli päätynyt. En ole koskaan tuollaista lähettänyt, hän viittaa Wiikin esittämään tekstiviestiin.

Ilkkala tosin myöntää, ettei hänellä ole mitään keinoja todistaa itseään syyttömäksi.

– Tästä tulee hyvin ikävä prosessi, Ilkkala sanoo.

Juttua korjattu klo 14.35: Korjattu jutun kahta viimeistä lausetta: Lausujana on Ilkkala, ei Wiik.